钦定古今图书集成/明伦汇编/家范典/第107卷
## 钦定古今图书集成/明伦汇编/家范典/第107卷

| 钦定古今图书集成 明伦汇编 第一百七卷 |

| |

钦定古今图书集成明伦汇编家范典

第一百七卷目录

甥舅部纪事二

甥舅部杂录

母党部汇考

尔雅〈释亲〉

刘熙释名〈释亲属〉

母党部总论

礼记〈檀弓　服问〉

母党部艺文

姨母帖　　　　　　　　　晋王羲之

又　　　　　　　　　　　　　前人

东阳帖　　　　　　　　　　王献之

母党部纪事

家范典第一百七卷

《魏书献明皇后贺氏传》：“后生太祖。后弟染干忌太祖
之得人心，举兵围逼。后出谓染干曰：‘汝等今安所置
我而杀吾子也’？染干惭而去。”

《昭成子孙传》：昭成子窟咄。昭成崩后，刘显之遣弟亢
埿等迎窟咄，于是诸部骚动。太祖左右于桓等谋应
之。同谋人单乌干以告，太祖虑骇人心，沈吟未发。后
三日，桓以谋白其舅穆崇，崇又告之。太祖乃诛桓等
五人，馀原不问。〈按穆崇传崇外甥姓于名植与此传异查北史及别本皆然盖桓植字画
相近乃当日史氏之误也志之以俟知者〉

《韦阆传》：“阆从子崇，字洪基，父肃。崇年十岁父卒，母郑
氏以入国，因寓居河洛。少为舅兖州刺史郑义所器
赏。”

《李冲传》：“冲字思顺，转南部尚书，进爵陇西公，综摄内
外。冲从甥阴始孙孤贫，往来冲家，至如子侄。有人求
官，因其纳马于冲，始孙辄受而不为言。后假方便，借
冲此马，马主见冲乘马而不得官，后乃自陈始末。冲
闻之大惊，执始孙以状款奏，始孙坐死。其处要自厉，
不念爱恶，皆此类也。”

《陈奇传》：“奇字修奇，河北人也。妹适常氏。有子曰矫之，
仕历郡守。奇所注《论语》，矫之传掌，未能行于世。”
《仇洛齐传》：“洛齐，中山人，本姓侯氏。外祖父仇款生二
子，长曰嵩。嵩有二子，长曰广，小曰盆。嵩妹子洛齐，生
而非男，嵩养为子，因为之姓仇。初，嵩长女有姿色，充
冉闵宫闱。闵破入慕容儁，又转赐卢豚。生子鲁元，有
宠于”世祖，而知外祖嵩已死，唯有三舅，每言于世祖，
世祖为访其舅。是时东方罕有仕者，广、盆皆不乐入
平城，洛齐独请行，曰：“我养子兼人道不全，当为兄弟
试祸福也。”乃乘驴赴京。鲁元候知将至，结从者百馀
骑，迎于桑干河，见而下拜，从者亦同致敬。入言于世
祖。世祖问其才用所宜，将授之以官。鲁元曰：“臣舅不
幸，生为阉人，唯合与陛下守宫闱耳。”而不言其养子。
世祖矜焉，赐以奴马，引见。寻拜武卫将军。俄而赐爵
文安子，稍迁给事黄门侍郎。

《高崇传》：“崇字积善，父潜，显祖初归国，赐爵开阳男，居
辽东，诏以沮渠牧犍女赐潜为妻，封武威公主，拜驸
马都尉，加宁远将军，卒舅氏坐事诛，公主痛本生绝
嗣，遂以崇继牧犍后，改姓沮渠。景明中，启复本姓，袭
爵。”

《氐传》：氐者，西夷之别种。汉建安中有杨腾，腾后有名
飞龙，渐彊盛。晋武帝假平西将军，无子，养外甥令狐
茂搜为子。惠帝元康中，茂搜自号辅国将军、右贤王，
群氐推以为主。

《北齐书杨愔传》：“愔字遵彦，小名秦王弘农华阴人。父
津，魏时累为司空侍中。愔儿童时，口若不能言，而风
度深敏，出入门闾，未尝戏弄。六岁学史书，十一受诗、
《易》，好《左氏春秋》。幼丧母，曾诣舅源子恭，与之饮，问读
何书？曰：‘诵诗’。子恭曰：‘诵至渭阳未邪’？愔便号泣感噎。
子恭亦对之歔欷，遂为之罢酒。子恭后谓津曰：‘常谓
秦王不甚察慧，从今已后，更欲刮目视之’。”

《李浑传》：“浑弟绘，字敬文。年六岁，便自愿入学，家人偶
以年俗忌约而弗许，伺其伯姊笔牍之闲而辄窃用，
未几，遂通急就章，内外异之，以为非常儿也。及长，仪
貌端伟，神情朗儁。河间邢晏，即绘甥也，与绘清言，叹
其高远，每称曰：‘若披云雾，如对珠玉，宅相之寄，良在
此甥’。”

《周书梁士彦传》：士彦字相如，闲居无事，恃功怀怨，与
宇文昕、刘昉等谋反。其甥裴通知而奏之，伏诛。
《王褒传》：褒字子渊，与王克、刘玨、宗懔、殷不害等数十
人俱至长安。太祖喜曰：“昔平吴之利，二陆而已。今定
楚之功，群贤毕至。可谓过之矣。”又谓褒及王克曰：“吾
即王氏甥也。卿等并吾之舅氏，当以亲戚为情，勿以去乡介意。”于是授褒及克殷不害等车骑大将军、仪
同三司，常从容上席，资饩甚厚。褒等亦并荷恩盼，忘
其羇旅焉。

《隋书高祖外家吕氏传》：“济南郡吕永吉，是舅子。永吉
从父道贵，性顽𫘤，言词鄙陋。初自乡里征入长安，上
见之悲泣。道贵略无戚容，但连呼高祖名云：‘种未定，
不可偷，大似苦桃姊’。是后数犯忌讳，动致违忤。上甚
耻之，乃命高颎厚加供给，不许接对朝士。拜上仪同
三司，出为济南太守，即令之任，断其入朝。道贵还至”
本郡，高自崇重，每与人言，自称“皇舅。”数将仪卫，出入
闾里，从故人游宴，官民咸苦之。

《唐书高祖皇后窦氏传》：“后，京兆平陵人。父毅，在周为
上柱国，尚武帝姊襄阳长公主，入隋为定州总管、神
武公。后生发垂过颈，三岁与身等。读《女诫》《列女》等传，
一过辄不忘。武帝爱之，养宫中，异他甥。时突厥女为
后，无宠，后密谏曰：‘吾国未靖，虏且强，愿抑情抚接，以
取合从，则江南、关东不吾梗’。武帝嘉纳。及崩，哀毁同”
所生。闻隋高祖受禅，自投床下曰：“恨我非男子，不能
救舅家祸。”毅遽掩其口曰：“毋妄言，赤吾族！”

《李晟传》：“王佖者，晟之甥，武敢闲骑射。晟在师，佖无不
从。晟视佖与子姓等，其给与过之。晟兵罢，佖亦不见
用。”

《韩弘传》：“弘，滑州匡城人。少孤，依其舅刘元佐。举明经
不中，从外家学骑射，由诸曹试大理评事，为宋州南
城将事。刘全谅署都知兵马使。贞元十五年，全谅死，
军中思元佐，以弘才武，共立为留后，请监军表诸朝，
诏检校工部尚书，充宣武节度副大使，知节度事。
惠宣太子业传：业女弟淮扬、凉国二公主，早卒，抚甥
与”己子均。

《李靖传》：“靖字药师，京兆三原人。姿貌魁秀，通书史。尝
谓所亲曰：‘丈夫遭遇，要当以功名取富贵，何至作章
句儒。其舅韩擒虎每与论兵，辄叹曰：‘可与语孙吴者，
非斯人尚谁哉’’？”

《窦威传》：“威兄子轨，字士则，迁益州道行台左仆射，其
下有不用命即诛。初以其甥为腹心，尝夜出，呼不时
至，斩之。”

《封伦传》：“伦字德彝，年方少，舅卢师道曰：‘是儿识略过
人，当自致卿相’。”

《长孙无忌传》：无忌从父弟操，操子诠，无忌得罪，诠流
巂州，有司希旨杀之。诠有甥赵持满者，工书，善骑射，
力搏虎，走逐马，而仁厚下士，京师无贵贱爱慕之。为
凉州长史，尝逐野马射之，矢洞于前，边人畏伏。诠之
贬，许敬宗惧持满才能仇己，追至京，属吏讯搒，色不
变曰：“身可杀，辞不可枉。”吏代为占，死狱中。

《李义琰传》：义琰改葬其先，使舅家移茔而兆其所。帝
闻怒曰：“是人不可使秉政。”

《韦述传》：“述性嗜书，所撰无不备。安禄山乱，剽失皆尽，
述独抱国史藏南山。身陷贼，污伪官。贼平，流渝州，为
刺史薛舒所困，不食死。广德初，甥萧直为李光弼判
官，诣阙奏事，称旨，因理述仓卒奔逼，能存国史。贼平，
尽送史官。于休烈，以功补过，宜蒙恩宥。有诏，赠右散
骑常侍。”

《杨炎传》：“宰相元载与炎同郡，炎又元出也，故擢炎吏
部侍郎、史馆修撰。载当国，阴择才可代己者，引以自
近。后得炎，亲重无比。会载败，坐贬道州司马。”

《颜杲卿传》：“安禄山反，杲卿被杀。沈盈者，杲卿甥，有行
义，明黄老学，解褐博野尉，与杲卿同死难。”

《阳城传》：“城字亢宗，寡妹依城居，其子四十馀，痴不知
人，城常负以出入。”

《司空图传》：“图字表圣，河中虞乡人。年七十二，无子，以
甥为嗣。尝为御史所劾，昭宗不责也。”

《李素立传》：“素立孙至远，苏颋其出也。少失母，至远爱
视甚谨，以女妻之。”

《元万顷传》：“万顷孙正，修名节，擢明经高第。舅孙逖与
谈物理，叹己不逮。”

《郝处俊传》：“处俊，安陆人。父相贵，因隋乱与妇翁许绍
归国，处俊甫十岁而孤，兄弟友睦，事诸舅谨慎。与舅
许圉师同里，俱宦达江淮间，为语曰：‘贵如郝、许’。”
《张孝忠传》：孝忠子茂昭，茂昭少子克勤，开成中历左
武卫大将军，有诏赐一子五品官。克勤以息幼推与
其甥，吏部员外郎裴夷直劾曰：“克勤骪有司法，引庇
它族，开后日卖爵之端，不可许。”诏听，遂著于令。陈楚
者，茂昭甥也，有武干事。茂昭常统精卒从征伐
《浑传》浑在诸部最南者，有释之，鸷勇不凡，知朔方节
度留后。仆固怀恩之走，声为归镇，释之曰：“是必众溃。”
将拒之。其甥张韶曰：“彼如悔祸还镇，渠可不纳。”释之
信之，乃纳怀恩。怀恩已入，使韶杀释之，收其军。“已而
恶韶，骂曰：‘若负舅，肯忠于我’！”折其胫，囚死弥峨城。
《柳公绰传》：公绰子仲郢，拜京兆尹中书舍人。纥于𣳻
诉甥刘诩殴其母，诩为禁军校，仲郢不待奏，即捕取

之立家产，谓之曰：“汝吾无间然矣，惜殊宗而代疏耳。”
命与其子连名，冀无别也。时人多之。

《集异记》：张相公镒，大历中守工部尚书，判度支，因奏
事称旨，代宗面许宰相，恩泽独厚。张公日日以冀，而
累旬无耗。忽夜梦有人自门遽入，抗声曰：“‘任调拜相’。
张惊寤，因思中外初无其人，寻绎不解。有外甥李通
礼者，博学善智，张公因召而示之，令研其理。李生沉
思良久，因贺曰：‘舅作相矣’。张公即诘之，通礼答曰：‘任
调反语是饶甜，饶甜无逾甘草，独为珍药。珍药反语，
即舅名氏也’。”张公甚悦。俄有走马吏报曰：“白麻适下。”
公拜中书侍郎平章事。

《唐国史补》：“史牟榷盐于解县，初变榷法，以中朝廷。有
外甥十馀岁从牟捡畦，拾盐一颗以归，牟知，立杖杀
之。其姊哭而出救，已不及矣。”

《摭言》：皇甫松，牛章公之甥，怨公不荐，为谤诗曰：“夜入
真珠室，朝游玳瑁宫。”真珠，即公侍妾名也。

《南唐书郑元素传》：“元素，温韬之甥也。自言韬发昭陵，
从埏道下，见宫室制度闳丽，不异人间，中为正寝，东
西厢列石床，床上石函中有铁匣，悉藏前世图书、锺、
王墨迹，纸墨如新，韬悉取之。韬死，元素得之为多。”
《宋史杨廷璋传》：“廷璋子七人，皆不为求官，惟表其孤
甥安崇勋得西头供奉官。崇勋，后唐枢密使重诲子
也。”

《赵安仁传》：“安仁女弟适董氏，早寡，取归给养。其甥董
灵运尚幼，躬自训导，为毕婚娶。”

《鲁宗道传》：“宗道字贯之，少孤，鞠于外诸家。舅皆武人，
颇易宗道，宗道益自奋励。”

《黄寔传》：“寔字师是，陈州人。登进士第，历司农主簿，积
官提举京西、淮东常平。元丰末，议罢提举官，命未布，
寔舅章惇属蔡确，徙寔提点开封县镇，迁提点梓州
路两浙刑狱，京东河北转运副使。哲宗以寔为监司。
苏辙在陈与寔游，因结昏。其后又与轼友善。绍圣党
祸起，寔以章惇甥故获免，然亦不得久于朝著焉。”
《欧阳守道传》：“守道，吉州人。里有张基，丧其父，小祥而
舅氏讼以事，系之狱，使不得祭，邀其售己地以葬。守
道闻之，叹曰：‘吾惟痛斯子之不得一哭其父也，且其
痛奈何’？明日告之邑令曰：‘此非人心，滨祭而缚之，挠
葬而夺之。舅如此，是自食其肉也。请任斯子出祭而
复狱’。令亟出之，其舅丑诬守道，守道亦”不自辨。
《黄庭坚传》：庭坚幼警悟，读书数过辄成诵。舅李常过
其家，取架上书问之，无不通，常惊以为一日千里。
《王贻永传》：贻永性清慎寡言，颇通书，不好声技。初生
十馀岁时，其舅魏咸信见而奇之曰：“后当类我。”
《吴越钱氏世家》：建隆元年，授俶天下兵马大元帅。俶
舅宁国军节度吴延福有异图，左右劝俶诛之，俶曰：
“先夫人同气，安忍寘于法？”言讫，呜咽流涕。但黜延福
于外，终全母族。

《江南野录》：陈彭年，大中祥符中同知贡举，省试榜出，
有甥不预选，怒入其第。会彭年未来，于几上得黄敕，
乃题其背曰：“彭年头恼大东烘，眼似朱砂鬓似蓬。纰
缪幸叨三字内，荒唐仍在四人中。取他权势欺明主，
落却亲情卖至公。千百孤寒齐下泪，斯言无路达尧
聪。”彭年怒，抱其敕入奏。章圣见而不悦，然释其罪。
《行营杂录》：“欧公甥女适夫张氏，夫死，携孤女归父家，
嫁公族子晟。晟之官，至宿州，赴郡宴，归而失其舟，至
京师，捕得之。开封府勘，乃稍人与晟妾通，妻知而欲
笞之，反为妾所诱，并与稍人通。府尹承当路风旨，令
张氏引公以自解。狱奏，仁宗大骇，遣中使王昭明监
勘，而张氏反异公，遂得明白，犹坐以张”氏奁具买田，
作“欧阳户”名，出知滁州。

《挥麈后录》：曾文清，吉父孔毅父之甥也。早从学于毅
父文清，以荫入仕。大观初，以铨试合格五百人为魁，
用故事赐进士出身。绍兴中，明清以启贽见云：“传经
外氏，早侍仲尼之闲居；提笔文场，曾宠平津之为首。”
文清读之，喜曰：“可谓著题矣。”后与明清诗云：“吾宗择
婿得羲之，令子传家又绝奇。甥舅从来多酷似，弟兄
如此，信难为。”徐敦立览之，笑云：“此迺用前日之启为
体修报耳。”

熙宁中，王和父尹开封，忽内降付下文字一纸，云：“武
德卒获之”，于宫墙上陈首有欲谋乱者姓名，凡数十
人。和父令密究其徒，皆无踪迹。独有一薛六郎者，居
甜水巷，以典库为业。和父令以礼呼来至廷下，问之
云：“汝平日与何人为冤？”薛云：“老矣，未尝妄出门，初无
仇怨。”再三询之，云：“有族妹之子，沦落在外，旬日前忽”
来见投贷，贷不从，怒骂而去。初亦无他，和父云：“即此
是也。”令释薛而追其甥。方在瓦市观傀儡，献才十八
九矣，捕吏以手从后拽其衣带，回头失声曰：“岂非那
事疏脱邪？”既至，不讯而服。和父曰：“小鬼头没三思至
此，何必穷治。”杖而遣之，一府叹伏。

“销夏”吕公著居家，夏不排窗，不挥扇。一日盛夏，杨大夫器之，吕公甥也，将赴镇戎军倅辞公，公于西窗烈
日中，冠裳对饮三杯，器之汗流浃背，公凝然不动。
《过庭录》：滕甫元发视文正为皇考舅，自少侍文正侧，
文正爱其才，待如子，视忠宣为叔。每恃才好胜，忠宣
未尝与较。皇祐元年，同忠宣贡京师，忠宣箧中物，滕
尝自取之付酒，或济困乏者，忠宣初不问也。是年，忠
宣登第，滕失意归文正，责怒，滕欲夏楚，其无间如此。
爱击角球，文正每戒之，不听。一日，文正寻大郎肄业，
乃击球于外。文正怒，命取球，令小吏直面以铁槌碎
之。球为铁所击，起中小吏之额。小史护痛间，滕在傍
拱手微言曰：“快哉！”文正亦优之。至登第仕宦始去。后
四十年，忠宣自右相出帅太原，与滕为代。将行，滕设
宴津馆，会忠宣及魏国夫人，慷慨道昔日事，痛饮达
旦。滕手作数语云：“当年风月，共游王谢之庭。”又云：“道
四十年之旧话，曷尽懽情。”其诗云：“负鼎早为汤右相，
有文今作鲁夫人。”盖魏时封鲁国，一时传其精确。
《容斋四笔》：庆历七年，曾鲁公公亮自修起居注除天
章阁待制。时陈恭公独为相，其弟妇王氏，冀公孙女，
曾出也。当月旦出拜，恭公迎语之曰：“六新妇曾三做
从官，想甚喜。”应声对曰：“三舅荷伯伯提挈，极驩喜，只
是外婆不乐。”恭公问故，曰：“外婆见三舅来谢。责之曰：
‘汝第五人及第，当过词掖，想是全废学，故朝廷如此
处汝’。”恭公默然自失。后竟改知制诰。盖恭公不由科
第，不谙典故，致受讥于女子，而此女对答之时，元未
尝往外家也。其警慧如此。

《金史张元素传》：“汝弼，字仲佐。父元征，元素之兄也。元
征妻高氏与世宗母贞懿皇后有属，世宗纳元征女
为次室，是为元妃。张氏生赵王永中。汝弼既与永中
甥舅，阴相为党。章宗即位，汝弼妻高氏每以邪言怵
永中，觊非望，画永中母像，侍奉祈祝，使术者推筭永
中。有司鞫治，高氏伏诛，事连汝弼，上以事觉在汝弼”
死后，得免削夺。

《徒单克宁传》：克宁本名习显，资质浑厚，寡言笑，善骑
射，有勇略，通女直、契丹字左丞相希尹，克宁母舅。熙
宗问希尹，表戚中谁可侍卫者，希尹奏曰：“习显可用。”
以为符宝祗候。

《明外史扩廓帖木儿传》：“扩廓，沈丘人，本姓王氏，名保
保。元平章察罕帖木儿，其舅也，养以为子。元主赐名
扩廓。汝、颍盗起，察罕起义兵，灭贼几尽，总大兵围益
都。田丰叛，为王士诚所刺。察罕既死，军中奉扩廓为
元帅，就拜太尉、中书平章政事、知枢密院，如察罕官，
总其兵，围益都，穴地而入，克之，执田豊、王士诚，剖其”
心以祭察罕。先是，察罕定晋、冀之地，孛罗帖木儿在
大同，以兵争之，察罕不与，数相攻。元主下诏和解之，
终不听。扩廓既平齐地，则引军驻太原，与孛罗构兵
如故。

《徐达传》：“达子辉祖长女，为文皇后。燕王将起兵，王次
子高煦方留京师，辉祖，其舅氏也。因入厩窃其善马
而逃。辉祖大惊，遣人追之不及，乃以闻于朝，遂见亲
信。”

《常遇春传》：“遇春子昇，封开国公，数出练兵，加太子太
保。凉国公蓝玉以叛诛。昇，蓝氏出也。或告其聚兵三
山，谋不轨，坐死。”

《李文忠传》：“文忠字思本，小字保儿，太祖姊子也。年十
二而母死，父贞携之转侧乱军中，濒死者数矣。久乃
谒太祖于滁阳。太祖见保儿，喜甚，抚以为子，赐姓朱
氏。”

《孙鑨传》：“鑨字文中，为吏部尚书，大计京官，力杜请谒。
文选员外郎吕引昌，鑨甥也，首斥之。考功郎中赵南
星，亦斥其姻都给事中王三馀。”

《姚希孟传》：“希孟生十月而孤，母文氏励志鞠之。稍长
与舅震孟同学，并负时名。”

《诗经大雅崧高》篇：“往近王舅，南土是保。”

不显《申伯》，王之元舅。

《史记魏冉传》：太史公曰：“穰侯，昭王亲舅也。而秦所以
东益地，弱诸侯，常称帝于天下，天下皆西乡稽首者，
穰侯之功也。及其贵极富溢，一夫开说，身折势夺而
以忧死，况于羇旅之臣乎？”

《资暇录》征舅氏事必用渭阳，前辈名公往往亦然。兹
失于识，岂可轻相承耶？审诗文当悟，皆不可征用矣。
是以齐杨愔幼时，其舅源子恭问读诗，至“渭阳”未愔
便号泣，子恭亦对之欷歔，又有“思恋”二字，亦不可轻
用。其义类此，故附说之，亦见诗矣。

《扪虱新话》：予观杜牧称宁陵之围解，刘元佐召刘昌
问曰：“‘君以孤城，用一当十，何以能守’？昌泣曰：‘昌令守
陴，内顾者斩。昌孤甥张俊守西北，尝有内顾，捽下斩
之，士有死志，故能守’。元佐亦泣曰：‘国家将富贵汝’。”而
唐史臣谓不然，曰：“勒兵乘城与贼抗，所赖惟赏罚耳。
无罪而斩其甥，士心皆离，不祥莫大焉。”杜牧以为巡远陷睢阳而其名传，昌全宁陵而事不得暴于世，宁
牧之未思耶？予窃谓史臣误矣。食爱妾与斩孤甥何
异？不闻当时士有离心，何也？何史臣详于刘昌，而略
于巡、远乎？

《清波杂志》：外国表章类不应律令，必先经有司点视，
方许进御。宝元间，遣屯田员外郎刘涣奉使唃厮啰，
番中不识称朝廷，但言赵家天子及东宫赵家阿舅。
盖吐蕃与唐通姻，故称阿舅，至今不改。政和间，从于
阗求大玉表至，示译者，方为答诏。其表有云：“日出东
方，赫赫大光，照见西方五百里国。五百国内条贯主”
《黑汗王表》上日出东方，赫赫大光，照见四天下。四天
下条贯主阿舅大官家，你前时要者玉，自家甚是用
心，只为难得似你底尺寸，自家已令人两河寻访，才
得似你底，便奉上也。

《明道杂志》：王圣美尝言，经传中无“妗”字。考其说，妗字
乃舅母字二合呼也。

《日知录》《尔雅》：男子谓姊妹之子为出。传中凡言“出”者，
皆是外甥。《左氏》庄二十二年，“陈厉公，蔡出也。”僖七年
“申侯，申出也。”成十三年“康公，我之自出。”襄二十五年，
“我，周之自出。”又桓公之乱，蔡人欲立其出。《二十九年》
“晋平公，杞出也。”三十一年莒去疾奔齐，齐出也。展舆，
吴出也。昭四年“徐子，吴出也。”《公羊》文十四年传：“接菑，
晋出也。貜且，齐出也。”《史记。秦本记》：“晋襄公之弟名雍，
秦出也。”《汉书。五行志》：“王子晁，楚之出也。”而《公羊。襄五
年传》：“盖舅出也。”则以舅甥为舅出矣。

《尔雅》：